b'\n_START_ARTICLE_\nIbn Battuta\n_START_SECTION_\nBattutas oppdagelsesreiser\n_START_PARAGRAPH_\nBare tjue \xc3\xa5r gammel forlot Ibn Battuta hjembyen Tanger med kurs for Mekka. P\xc3\xa5 sin f\xc3\xb8rste pilegrimsferd reiste han med esel, hest og kamel gjennom b\xc3\xa5de Egypt, Palestina, Syria og Den arabiske halv\xc3\xb8y. I stedet for \xc3\xa5 sette kursen hjemover, fortsatte han sin reise gjennom det som i dag er Irak og Iran. Deretter fortsatte han ferden mot R\xc3\xb8dehavet og nedover langs den \xc3\xb8stafrikanske kysten, helt til Kilwa lengst s\xc3\xb8r i Tanzania. Hans fortellinger fra denne reisen er blant de viktigste kildene til kunnskap om storsl\xc3\xa5tte handelsbyer i Afrika. _NEWLINE_Da Ibn Battuta vendte tilbake til Mekka i 1330, fikk han vite at det islamske Delhi-sultanatet i India var p\xc3\xa5 jakt etter rettsl\xc3\xa6rde og politiske r\xc3\xa5dgivere. Det enkleste ville nok ha v\xc3\xa6rt \xc3\xa5 g\xc3\xa5 om bord i et skip som seilte over R\xc3\xb8dehavet og Indiahavet, men lysten til \xc3\xa5 se mer av verden gjorde at han la veien om den bysantiske hovedstaden, Konstantinopel. Herfra sluttet han seg til karavaner langs Silkeveien, og bes\xc3\xb8kte mektige sentralasiatiske handelsbyer som Bokhara og Samarkand p\xc3\xa5 veien til India. _NEWLINE_Etter \xc3\xa5tte \xc3\xa5r som h\xc3\xb8yesterettsdommer og oppsynsmann for den viktigste moskeen i Delhi la Ibn Battuta ut p\xc3\xa5 nye reiser. Han takket ja til \xc3\xa5 bli indisk ambassad\xc3\xb8r i Kina, men et skipsforlis gjorde at han mistet alle sine eiendeler. Det f\xc3\xb8rte til at han i stedet valgte \xc3\xa5 se mer av det s\xc3\xb8rlige India, f\xc3\xb8r han tilbrakte flere \xc3\xa5r p\xc3\xa5 Sri Lanka og Maldivene. Vel framme i Kina lot han ikke anledningen g\xc3\xa5 fra seg til \xc3\xa5 reise vidt om i det store keiserriket. I den travle sj\xc3\xb8fartsbyen Guangzhou (Kanton) bodde han hos muslimske kj\xc3\xb8pmenn._NEWLINE_Ikke f\xc3\xb8r var Ibn Battuta tilbake i Marokko i 1350 f\xc3\xb8r han la ut p\xc3\xa5 en snartur til Granada, den delen av Spania som fortsatt var muslimsk. Men enn\xc3\xa5 s\xc3\xa5 han ingen grunn til \xc3\xa5 falle til ro, og i 1353 sluttet han seg til en handelskaravane gjennom Sahara. Slik bes\xc3\xb8kte han b\xc3\xa5de Mali-riket og andre omr\xc3\xa5der under islamsk innflytelse, og bodde en tid i universitetsbyen Timbuktu. _NEWLINE_Ibn Battuta reiste til sammen strekninger p\xc3\xa5 rundt 120 000 km. Det sies at han ble tatt i mot av 40 konger, keisere og andre statsoverhoder. _NEWLINE_Han fortalte om sine opplevelser til en skriver. Han var imponert over det han s\xc3\xa5 i \xc3\x98sten. I Kina ble han s\xc3\xa6rlig interessert i hvordan de laget redskaper av porselen i tillegg til bruken av papirpenger. Han fant ogs\xc3\xa5 ut at i Kina hadde de s\xc3\xa5 mye silke at selv de fattige kunne kle seg i det. Han sa at Kina var det tryggeste landet \xc3\xa5 reise til. Du kunne dra alene i 9 m\xc3\xa5neder med en stor pengesum uten \xc3\xa5 frykte for r\xc3\xb8vere. N\xc3\xa5r de reiste fra herberge til herberge hadde de med seg en vakt som hadde ansvar for at ingenting ble stj\xc3\xa5let.'